3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

ปัจจุบัน บริษัทฯ มีหน่วยธุรกิจ 3 หน่วยธุรกิจ คือ หน่วยธุรกิจรับเหมาก่อสร้างในงานวางระบบท่อ
หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
และหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
(Biotechnology) ซึ่งจัดตั้งขึ้นในปี 2548 เพื่อการเข้าประกวดราคางานในอนาคต

3.1.1 หน่วยธุรกิจรับเหมาก่อสร้างในงานวางระบบท่อ

บริษัทฯ ดำเนินธุรกิจรับเหมาก่อสร้างในงานวางระบบท่อ โดยงานหลักของบริษัทฯ ในปัจจุบัน คือ
ธุรกิจรับเหมาการวางท่อส่งก๊าซธรรมชาติให้กับบริษัทในกลุ่มธุรกิจพลังงานและปิโตรเคมี
เนื่องจากบริษัทฯ มีความเชี่ยวชาญในธุรกิจพลังงานและปิโตรเคมีเป็นอย่างดี การได้งานของบริษัทฯ
อาจเกิดได้ทั้งจากการยื่นประกวดราคา หรือได้รับการจ้างโดยตรง ลูกค้าหลักของบริษัทฯ
ในหน่วยธุรกิจนี้ คือ บริษัท ปตท. จำกัด (มหาชน)
โดยในอดีตบริษัทฯจะทำงานในส่วนของระบบท่อจัดจำหน่ายก๊าซธรรมชาติ (Gas Distribution
Pipeline) เป็นหลัก
ซึ่งการจะเข้าประกวดราคางานในส่วนของระบบงานวางท่อก๊าซธรรมชาติบนบกข้ามประเทศ หรือ
ข้ามจังหวัด (Cross-country pipeline) นั้นจำเป็นต้องอาศัยพันธมิตรที่เป็นบริษัทต่างประเทศ
โดยบริษัทฯ
ได้เริ่มเข้าประกวดราคางานในส่วนของระบบงานวางท่อก๊าซธรรมชาติบนบกข้ามประเทศ หรือ
ข้ามจังหวัด (Cross-country pipeline) ผ่านทางกิจการร่วมค้า CPP-TRC
ซึ่งเป็นการร่วมมือระหว่างบริษัทฯ กับบริษัท ไชน่า ปิโตรเลียม ไพพ์ไลน์ บูโร
สำหรับโครงการท่อก๊าซวังน้อย-แก่งคอยเป็นโครงการแรก นอกจากนี้ บริษัทฯ
ยังมีการเข้าประกวดราคางานในการวางระบบท่ออื่น ๆ ด้วย เช่น
ระบบท่อสำหรับการขนส่งวัตถุดิบทางด้านปิโตรเคมี และระบบท่อน้ำ เป็นต้น บริษัทฯ
ได้รับการยอมรับถึงประสิทธิภาพของงานจากบริษัทชั้นนำในธุรกิจปิโตรเคมีในการวางท่อส่งก๊าซธรรมชาติเป็นอย่างดี
ตัวอย่างลูกค้า ได้แก่ บริษัท ปตท. จำกัด (มหาชน), บริษัท พีทีแอล โคเจเนอเรชั่น จำกัด,
บริษัท มาบตาพุด อินดัสเตรียส แก๊ส จำกัด, บริษัท อมตะ คอร์ปอเรชั่น จำกัด (มหาชน)
และบริษัท ไทยผลิตภัณฑ์ยิบซั่ม จำกัด เป็นต้น

3.1.2 หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี

บริษัทฯ ประกอบธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
โดยบริษัทฯ อาจจะทำการก่อสร้างโรงงานอุตสาหกรรมพร้อมกับติดตั้งระบบวิศวกรรมสำหรับโรงงาน
งานที่บริษัทฯจะรับติดตั้งระบบวิศวกรรมส่วนใหญ่จะเป็นโรงงานอุตสาหกรรมในธุรกิจปิโตรเคมี
ซึ่งบริษัทฯ
อาจมีการร่วมลงทุนหรือหาบริษัทมาสนับสนุนเทคโนโลยีที่จำเป็นสำหรับการเสนอตัวเข้าประกวดราคาได้
โดยในปัจจุบัน บริษัทฯ เริ่มมีการขยายงานในส่วนนี้มากขึ้น และปี 2548
ได้รับการว่าจ้างในงานโครงการ WS Recovery Boiler Project มูลค่างานของบริษัทฯ
ประมาณ 515 ล้านบาท

3.1.3
หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ

(Biotechnology)

ในปี 2548 บริษัทฯ
มีการจัดตั้งหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
โดยบริษัทฯ
เล็งเห็นถึงโอกาสในการเติบโตของธุรกิจนี้จากผลแห่งการเติบโตในด้านเทคโนโลยีชีวภาพทั่วโลก
ทั้งด้านการผลิต งานวิจัย และการค้าระหว่างประเทศ ซึ่งธุรกิจนี้ต้องใช้ความรู้เฉพาะทาง
(know-how) และ ความเชี่ยวชาญในการก่อสร้างและติดตั้ง
และปัจจุบันในประเทศไทยยังไม่มีบริษัทใด ซึ่งรวมถึงบริษัทฯ
เองที่จะมีความเชี่ยวชาญและเคยทำธุรกิจด้านนี้มาก่อน

นอกจากบริษัทฯ จะมีการศึกษาและเตรียมตัวเพื่อเข้าประกวดราคางานที่จะมีขึ้นในอนาคต บริษัทฯ
ยังมีการเจรจาหาความร่วมมือจากบริษัทหลายรายที่จะสนับสนุนทางด้านความรู้เฉพาะทางในการร่วมดำเนินการ
เพื่อการเข้าประกวดราคางานและดำเนินการก่อสร้างและติดตั้งได้ อีกทั้ง บริษัท โรตารี่
เอ็นจิเนียริ่ง จำกัด ซึ่งเป็นบริษัทจดทะเบียนในประเทศสิงคโปร์ และเป็นผู้ถือหุ้นร้อยละ 100
ในบริษัท โรตารี่ ทีอาร์อีแอล พีทีอี จำกัด ผู้ถือหุ้นใหญ่ของบริษัทฯ
มีประสบการณ์ในการดำเนินการก่อสร้างในธุรกิจนี้ และน่าจะสนับสนุนบริษัทฯ
ในการเข้าประกวดราคางานประเภทนี้ได้ โดยบริษัทฯ คาดว่า
ธุรกิจนี้ที่เป็นธุรกิจที่ต้องอาศัยความเชี่ยวชาญเฉพาะด้าน สามารถจะให้อัตราผลตอบแทนที่ดี
โดยมีคู่แข่งในตลาดน้อยราย และมีอัตราเจริญเติบโตสูงในอนาคต

3.2 ภาพรวมอุตสาหกรรม

3.2.1 ภาพรวมอุตสาหกรรม

อุตสาหกรรมรับเหมาก่อสร้างในงานวางท่อส่งก๊าซธรรมชาติ

ณ วันที่ 31 ธันวาคม 2548 ระบบท่อส่งก๊าซธรรมชาติ (Transmission Pipeline) ของกลุ่ม
ปตท. มีความยาวรวมประมาณ 4,000 กิโลเมตร ซึ่งประกอบด้วยระบบท่อส่งก๊าซธรรมชาติบนบก
ระบบท่อส่งก๊าซธรรมชาติในทะเล และระบบท่อจัดจำหน่ายก๊าซธรรมชาติ (Distribution
Pipeline) โดยระบบท่อส่งก๊าซธรรมชาติของกลุ่ม ปตท. จะต่อเชื่อมแหล่งก๊าซธรรมชาติต่าง ๆ
ในอ่าวไทย และท่อส่งก๊าซธรรมชาติจากแหล่งยาดานา และเยตากุน สหภาพเมียนมาร์
ที่ชายแดนไทย-สหภาพเมียนมาร์ เข้ากับผู้ผลิตไฟฟ้า โรงแยกก๊าซธรรมชาติ และลูกค้าอุตสาหกรรม

ในส่วนของการลงทุนและการดำเนินการระบบท่อส่งก๊าซธรรมชาติ (Transmission Pipeline)
รวมถึงการจัดหาและจัดจำหน่ายก๊าซธรรมชาตินั้น ปัจจุบัน บริษัท ปตท. จำกัด (มหาชน)
เป็นผู้รับซื้อและจัดจำหน่ายก๊าซธรรมชาติ
เจ้าของและผู้บริหารและพัฒนาโครงข่ายระบบท่อส่งก๊าซธรรมชาติเพียงรายเดียวในประเทศ

สำหรับระบบท่อจัดจำหน่ายก๊าซธรรมชาติ (Distribution Pipeline) นั้น
ปัจจุบันการลงทุนและการดำเนินการ
ส่วนใหญ่กระทำโดยบริษัท ปตท. จำกัด (มหาชน) ซึ่งนอกเหนือจากบริษัท ปตท. จำกัด (มหาชน)
แล้ว จะมีเพียงบริษัท ปตท. จำหน่ายก๊าซธรรมชาติ จำกัด ซึ่งเป็นบริษัทร่วมทุนระหว่างบริษัท ปตท.
จำกัด (มหาชน) กับ Tractebel S.A. และ บริษัท ทุนลดาวัลย์
จำกัดซึ่งให้บริการระบบจำหน่ายก๊าซธรรมชาติแก่ลูกค้าในเขตอุตสาหกรรมรอบกรุงเทพมหานครและปริมณฑล

งานวางท่อก๊าซธรรมชาติในประเทศไทยแบ่งได้ออกเป็น 3 ระดับหลัก คือ

1.  งานวางท่อก๊าซธรรมชาติในทะเล
    เป็นท่อที่ส่งก๊าซธรรมชาติจากแหล่งผลิตในทะเลมายังท่อก๊าซธรรมชาติบนบก
    งานวางท่อก๊าซประเภทนี้ต้องใช้เทคโนโลยีสูงในการดำเนินการ
    บริษัทที่ดำเนินการทั้งหมดเป็นบริษัทต่างชาติที่มีเทคโนโลยีสูง ในปัจจุบัน บริษัทฯ
    ไม่ได้มีธุรกิจอยู่ในงานระดับนี้

2.  งานวางท่อก๊าซธรรมชาติบนบกข้ามประเทศ หรือ ข้ามจังหวัด (Cross-country pipe)
    งานวางท่อก๊าซธรรมชาติประเภทนี้เป็นงานวางท่อขนาดใหญ่ข้ามประเทศหรือข้ามจังหวัด
    โดยระหว่างทางจะต้องมีการติดตั้งสถานีเพิ่มความดัน และหน่วยควบคุมคุณภาพก๊าซ
    งานประเภทนี้เป็นงานขนาดใหญ่ที่ต้องมักจะต้องอาศัยผู้ร่วมทุนขนาดใหญ่จากต่างประเทศ
    ซึ่งบริษัทฯ มีพันธมิตรกับบริษัทวางท่อก๊าซขนาดใหญ่ในประเทศจีน คือ บริษัท ไชน่า ปิโตรเลียม
    ไพพ์ไลน์ บูโร (China Petroleum Pipeline Bureau: CPP)
    ซึ่งเป็นบริษัทย่อยของบริษัท ไชน่า เนชั่นแนล ปิโตรเลียม คอร์ปอเรชั่น (China National
    Petroleum Corporation: CNPC) อันเป็นกลุ่มบริษัทพลังานที่ใหญ่ที่สุดในประเทศจีน
    ในปัจจุบัน บริษัทฯ ร่วมทุนกับบริษัท ไชน่า ปิโตรเลียม ไพพ์ไลน์ บูโร
    ในลักษณะของกิจการร่วมค้า (สาระสำคัญของสัญญาดูได้ในหัวข้อ 13.2 ของส่วนที่ 2)
    เพื่อดำเนินการโครงการท่อก๊าซวังน้อย-แก่งคอย ของ บริษัท ปตท. จำกัด (มหาชน)
    ซึ่งมีมูลค่าโครงการประมาณ 2,100 ล้านบาท โดยบริษัทฯ ได้รับเหมาช่วงงานออกมาประมาณ
    220 ล้านบาท

3.  งานวางท่อก๊าซสายส่งไปยังผู้ใช้ปลายทาง (Distribution pipe)
    เป็นงานวางท่อขนาดเล็กเพื่อส่งไปยังผู้ใช้ปลายทาง เช่น
    งานวางท่อจากท่อประธานไปยังบริษัทในนิคมอุตสาหกรรม อันเป็นงานส่วนใหญ่ของบริษัทฯ

อุตสาหกรรมรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี

โครงสร้างของอุตสาหกรรมปิโตรเคมีสามารถแบ่งได้เป็น 3 ขั้น ดังนี้

1.  อุตสาหกรรมปิโตรเคมีขั้นต้น: เป็นการนำก๊าซปิโตรเลียม อันได้แก่ ก๊าซอีเทนและก๊าซโพรเพน
    หรือผลิตภัณฑ์ในรูปของน้ำมัน อันได้แก่ แนฟทามาแปรสภาพเป็นสารโอเลฟินส์
    (ก๊าซเอทิลีนและก๊าซโพรพิลีน) และคอนเดนเสทมาแปรสภาพเป็นสารอะโรเมติกส์ (เบนซีน
    โทลูอีน และไซลีน) โดยผ่านกระบวนการกลั่น แยก ทำให้แตกตัว และแปรรูป

2.  อุตสาหกรรมปิโตรเคมีขั้นกลาง:
    เป็นการนำผลิตภัณฑ์ที่เกิดขึ้นจากผลิตภัณฑ์ปิโตรเคมีขั้นต้นไปผ่านกระบวนการต่าง ๆ
    จนได้เป็นผลิตภัณฑ์ปิโตรเคมีขั้นกลาง เช่น สไตรีนโมโนเมอร์
    ไวนิลคลอไรด์โมโนเมอร์เอทิลีนไกลคอล และกรดเทเรฟทาลิก บริสุทธิ์ ฟีนอล และอะซีโตน
    เป็นต้น

3.  อุตสาหกรรมปิโตรเคมีขั้นปลาย:
    เป็นการนำผลิตภัณฑ์ที่เกิดขึ้นจากผลิตภัณฑ์ปิโตรเคมีขั้นกลางไปผ่านกระบวนการต่างๆ
    จนได้เป็นผลิตภัณฑ์ปิโตรเคมีขั้นปลาย เช่น เม็ดพลาสติกชนิดต่างๆ หรือวัตถุสังเคราะห์ต่างๆ
    ซึ่งจะถูกนำไปใช้เป็นวัตถุดิบพื้นฐานในการผลิตของอุตสาหกรรมต่อเนื่องอื่นๆ เช่น
    อุตสาหกรรมบรรจุภัณฑ์ อุตสาหกรรมเครื่องใช้ไฟฟ้า อุตสาหกรรมชิ้นส่วนรถยนต์
    และอุตสาหกรรมสิ่งทอ เป็นต้น

  สถานการณ์ปิโตรเคมีของประเทศไทย

ในปี 2548 สถานการณ์ปิโตรเคมีทั่วโลกอยู่ในช่วงวงจรขาขึ้น
เนื่องมาจากราคาพลังงานและความต้องการใช้ปิโตรเคมีในอุตสาหกรรมต่อเนื่องที่เพิ่มสูงขึ้นทั่วโลก
เห็นได้จากผลประกอบการของบริษัทที่ทำธุรกิจปิโตรเคมีในช่วงที่ผ่านมาล้วนปรับตัวในทิศทางที่ดีขึ้น
และจากแนวโน้มของราคาพลังงานที่ยังคงเพิ่มสูงขึ้นอย่างต่อเนื่อง
ราคาปิโตรเคมีก็จะเพิ่มสูงขึ้นด้วยเช่นกัน โดยคาดว่าราคาจะเพิ่มขึ้นสูงสุดในช่วงปี 2549-2550
และการที่ราคาน้ำมันแพงขึ้นก็เป็นผลพลอยได้ให้อุตสาหกรรมปิโตรเคมียังอยู่ในช่วงขาขึ้นได้ยาวนานต่อเนื่องอีก
2-3 ปี

ปริมาณผลิตภัณฑ์ปิโตรเคมีของประเทศไทยโดยเฉพาะเม็ดพลาสติก
ยังคงอยู่ในสภาวะที่มีกำลังการผลิตมากกว่าความต้องการ มีการส่งออกประมาณร้อยละ 45
ของปริมาณการผลิต ซึ่งประเทศไทยมีปริมาณการผลิตเม็ดพลาสติก PE มากเป็นอันดับ 4
ของภูมิภาคเอเชีย (รวมออสเตรเลีย) และปริมาณการผลิต PP เป็นอันดับ 5
มีอัตราการผลิตโดยเฉลี่ยของโอเลฟินส์อยู่ที่ประมาณร้อยละ 98 ของกำลังการผลิต
อะโรเมติกส์ที่ประมาณร้อยละ 88 ของกำลังการผลิต
ในขณะที่ปิโตรเคมีขั้นปลายมีอัตราการผลิตเฉลี่ยที่ประมาณร้อยละ 92 ของกำลังการผลิต
การส่งออกผลิตภัณฑ์ปิโตรเคมีขั้นปลายโดยเฉลี่ยในปี 2548 เพิ่มขึ้นจากปี 2547 ประมาณร้อยละ 25
โดยประเทศจีนยังคงเป็นตลาดหลักของการส่งออก
ปัจจุบันไทยมีปริมาณการใช้พลาสติกของประชากรอยู่ที่ 43 กิโลกรัมต่อคนต่อปี เทียบกับมาเลเซียที่
53 กิโลกรัมต่อคนต่อปี และสิงคโปร์ที่ 105 กิโลกรัมต่อคนต่อปี
จึงเป็นโอกาสที่อุตสาหกรรมปิโตรเคมีของไทยจะสามารถพัฒนาและขยายกำลังการผลิต
เพื่อรองรับความต้องการภายในประเทศและในภูมิภาคเอเชีย ดังนั้น
ภาวะอุตสาหกรรมรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมีของบริษัทฯ
ซึ่งแปรผันตามการขยายตัวของธุรกิจปิโตรเคมี น่าจะมีการขยายตัวได้อย่างต่อเนื่อง

3.2.2 คู่แข่ง

  ธุรกิจรับเหมาก่อสร้างในงานวางท่อส่งก๊าซธรรมชาติ

ในงานวางท่อจัดจำหน่ายก๊าซธรรมชาติ (Distribution Pipeline) บริษัทฯ
มีคู่แข่งหลักประมาณ 4 ราย คือ

1.  บริษัท อิตาเลียนไทย ดีเวล๊อปเมนต์ จำกัด (มหาชน)

2.  บริษัท เจเอฟอี เอ็นจิเนียริ่ง แอนด์ คอนสตรัคชั่น (ประเทศไทย) จำกัด

3.  บริษัท โพลีเทคโนโลยี จำกัด

4.  บริษัท คิกูชิ อินดัสตรี (ประเทศไทย) จำกัด

สำหรับการรับเหมาก่อสร้างงานวางท่อก๊าซธรรมชาติบนบกข้ามประเทศ หรือ ข้ามจังหวัด
(Cross-country pipe) นั้น ส่วนใหญ่เป็นงานขนาดใหญ่
ซึ่งต้องอาศัยพันธมิตรจากต่างประเทศเข้ามาร่วมประกวดราคา โดยคู่แข่ง คือ บริษัท นาแคป
เอเชีย แปซิฟิก (ไทยแลนด์) จำกัด, Mcconnell Dowell (Thailand) Limited และ
Saipem Asia Sdn. Bhd. เป็นต้น

  ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี

เนื่องจากบริษัทฯ เพิ่งเริ่มขยายงานเข้ามาสู่ธุรกิจนี้ คู่แข่งของบริษัทฯ จึงได้แก่
บริษัทที่ดำเนินธุรกิจรับเหมาก่อสร้างงานทางด้านระบบวิศวกรรมเครื่องกลขนาดกลางทั่วไปในตลาดซึ่งมีรายได้ต่อปีในระดับ
1,000-3,000 ล้านบาท โดยกลุ่มของโครงการเป้าหมายของบริษัทฯ
จะเป็นโครงการที่มีมูลค่างานประมาณ 100-1,000 ล้านบาท บริษัทฯ
จึงพยายามสร้างความแตกต่างโดยการหาพันธมิตรเพื่อสนับสนุนทางด้านเทคโนโลยีในการออกแบบ
การก่อสร้าง เพื่อให้ได้ผลงานที่มีประสิทธิภาพสูงสุดตามที่ลูกค้าต้องการ

3.2.3 กลยุทธ์การแข่งขัน

กลยุทธ์การแข่งขันและนโยบายการดำเนินธุรกิจของบริษัทฯ มีดังนี้

(1) การควบคุมคุณภาพของงาน (Quality Construction) บริษัทฯ
    มีนโยบายที่จะควบคุมคุณภาพของงานให้มีคุณภาพเป็นไปตามเกณฑ์ที่กำหนด และ
    ดำเนินการส่งงานให้ตรงตามกำหนดเวลาเพื่อสร้างความพึงพอใจกับลูกค้า

(2) ชื่อเสียงและประสบการณ์ของกลุ่มวิศวกรผู้บริหาร
    ผู้บริหารมีความสามารถในการบริหารงานในธุรกิจรับเหมาก่อสร้างมายาวนาน
    โดยกลุ่มผู้บริหารของบริษัทฯ
    มีความรู้และประสบการณ์การทำงานภาคปฏิบัติในงานวิศวกรรมมากกว่า 20 ปี
    และมีชื่อเสียงเป็นที่ยอมรับอย่างกว้างขวางในวงการ
    ทำให้สามารถมีส่วนช่วยตรวจสอบดูแลการทำงานของวิศวกรระดับผู้จัดการโครงการอีกต่อหนึ่ง

(3) ผลงานในอดีต
    ด้วยคุณภาพของผลงานและบริการในอดีตที่ได้รับมอบหมายในงานโครงการจำนวนมาก
    ทำให้ลูกค้าจำนวนมากให้ความเชื่อถือและไว้วางใจ การกลับมาใช้บริการของบริษัทฯ อีก
    รวมทั้งได้แนะนำต่อไปยังลูกค้าอื่น ๆ ด้วย

(4) ความสามารถของบุคลากร บริษัทฯ
    มีพนักงานที่มีความเชี่ยวชาญในสายงานที่ดำเนินการอยู่จำนวนมากทำให้สามารถให้บริการกับลูกค้าได้อย่างมีคุณภาพที่ดี
    โดยบริษัทฯ
    มีนโยบายที่จะรักษาพนักงานที่มีคุณภาพไว้และสนับสนุนให้พนักงานมีการฝึกอบรมอยู่อย่างสม่ำเสมอ

3.2.4 กลุ่มลูกค้าเป้าหมาย

สำหรับหน่วยธุรกิจรับเหมาก่อสร้างในงานวางท่อส่งก๊าซธรรมชาติ
และธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
กลุ่มลูกค้าเป้าหมายส่วนใหญ่จะเป็น รัฐวิสาหกิจ ส่วนราชการ และ
บริษัทเอกชนที่อยู่ในธุรกิจเกี่ยวข้องกับอุตสาหรรมด้านพลังงาน ปิโตรเคมี
และบริษัทที่มีฐานการผลิตอยู่ตามนิคมที่ท่อก๊าซสามารถเดินทางไปถึงได้ เช่น บริษัท ปตท. จำกัด
(มหาชน) และ บริษัทที่ตั้งอยู่ในนิคมอุตสาหกรรมมาบตาพุด เป็นต้น

3.2.5 ภาวะอุตสาหกรรมและการแข่งขัน

  แนวโน้มอุตสาหกรรม

อุตสาหกรรมรับเหมาก่อสร้างในงานวางท่อส่งก๊าซธรรมชาติ

ปัจจุบัน การจัดหาก๊าซธรรมชาติมีทั้งจากแหล่งบนบกและในทะเล ภายในประเทศและต่างประเทศ
โดยในปี 2547 มีปริมาณการจัดหาก๊าซธรรมชาติรวม 2,892 ล้านลูกบาศก์ฟุตต่อวัน
สัดส่วนการจัดหาก๊าซธรรมชาติจากแหล่งในประเทศและต่างประเทศ คิดเป็นร้อยละ 75 : 25 ทั้งนี้
ปริมาณก๊าซธรรมชาติที่จัดหาได้ทั้งหมดจะถูกใช้ภายในประเทศ
โดยมีสัดส่วนการจำหน่ายก๊าซธรรมชาติให้กับลูกค้ากลุ่มผู้ผลิตไฟฟ้าร้อยละ 77
ลูกค้าภาคอุตสาหกรรมและขนส่งร้อยละ 9 และส่งเข้าโรงแยกก๊าซธรรมชาติร้อยละ 14

ปริมาณการใช้ก๊าซธรรมชาติของประเทศเพิ่มสูงขึ้นอย่างต่อเนื่องทุกปี
แม้แต่ในช่วงที่เกิดวิกฤติทางเศรษฐกิจ โดยมีปัจจัยหลักคือ ปริมาณการใช้กระแสไฟฟ้าที่เพิ่มสูงขึ้น
และจากนโยบายของภาครัฐที่ส่งเสริมให้มีการใช้ก๊าซธรรมชาติทดแทนน้ำมันเตา
ทำให้สัดส่วนการใช้ก๊าซธรรมชาติเป็นเชื้อเพลิงในการผลิตไฟฟ้าในโรงไฟฟ้าเพิ่มสูงขึ้นมาตลอด
โดยปริมาณการผลิตไฟฟ้าที่ใช้ก๊าซธรรมชาติเป็นเชื้อเพลิง (รวม กฟผ. ผู้ผลิตไฟฟ้าอิสระ
และผู้ผลิตไฟฟ้ารายเล็ก) ในปี 2547 คิดเป็นประมาณร้อยละ 63.6
ของปริมาณไฟฟ้าที่ผลิตได้ทั้งหมด

สำหรับการประมาณการความต้องการใช้ก๊าซธรรมชาติในการผลิตกระแสไฟฟ้าในอนาคตนั้น
ในระยะสั้นคาดว่าความต้องการดังกล่าวจะยังคงมีการขยายตัวอย่างต่อเนื่อง
เนื่องจากความต้องการใช้ก๊าซธรรมชาติในการผลิตไฟฟ้าจะเพิ่มขึ้นตามความต้องการใช้พลังงานไฟฟ้าที่สูงขึ้นตามการพยากรณ์ของคณะอนุกรรมการการพยากรณ์ความต้องการไฟฟ้า
ทั้งนี้ ตั้งแต่ปี 2550 เป็นต้นไป
เมื่อมีการรับซื้อไฟฟ้าจากผู้ผลิตไฟฟ้าอิสระที่ใช้ถ่านหินเป็นเชื้อเพลิงจะมีผลให้ความต้องการใช้ก๊าซธรรมชาติในการผลิตไฟฟ้าชะลอตัวลง
อย่างไรก็ตาม
เมื่อพิจารณารวมความต้องการใช้ก๊าซธรรมชาติในภาคอุตสาหกรรมและโรงแยกก๊าซธรรมชาติ
ก็คาดว่าความต้องการใช้ก๊าซธรรมชาติจะยังคงรักษาระดับไว้ได้
สำหรับความต้องการใช้ก๊าซธรรมชาติในระยะยาว
คาดว่าผู้ผลิตไฟฟ้าอิสระรายใหม่จะเลือกใช้ก๊าซธรรมชาติเป็นเชื้อเพลิงในการผลิตไฟฟ้า
เนื่องจากราคาก๊าซธรรมชาติจะสามารถแข่งขันได้และเป็นที่ยอมรับด้านสิ่งแวดล้อมเมื่อเปรียบเทียบกับเชื้อเพลิงชนิดอื่น
รวมทั้งคาดว่าโรงไฟฟ้าใหม่ที่จะเข้ามาทดแทนในส่วนโรงไฟฟ้าพลังความร้อนร่วมและโรงไฟฟ้าพลังความร้อนที่จะปลดระวางในอนาคตจะยังคงใช้ก๊าซธรรมชาติต่อไป

นอกจากความต้องการใช้ก๊าซธรรมชาติในการผลิตไฟฟ้าที่คาดว่าจะยังคงขยายตัวต่อไปแล้ว
ภาครัฐยังมีนโยบายที่จะผลักดันการใช้ก๊าซธรรมชาติในภาคอุตสาหกรรมและการขนส่งมากขึ้น
เนื่องจากมีผลกระทบต่อสิ่งแวดล้อมน้อยกว่าเชื้อเพลิงชนิดอื่น ๆ
และช่วยลดผลกระทบต่อผู้บริโภคจากการที่น้ำมันเชื้อเพลิงมีราคาสูง
ประกอบกับความต้องการผลิตภัณฑ์จากโรงแยกก๊าซธรรมชาติที่มีแนวโน้มสูงขึ้น
ไม่ว่าจะเป็นความต้องการใช้ก๊าซหุงต้มภายในประเทศหรือความต้องการอีเทนเพื่อใช้เป็นวัตถุดิบในอุตสาหกรรมปิโตรเคมี
ล้วนเป็นปัจจัยหลักที่เสริมสร้างให้ปริมาณความต้องการใช้ก๊าซธรรมชาติเพิ่มสูงขึ้นในอนาคต

แผนแม่บทระบบท่อส่งก๊าซธรรมชาติ

คณะรัฐมนตรี เมื่อวันที่ 9 ธันวาคม 2546 มีมติเห็นชอบตามมติคณะกรรมการนโยบายแห่งชาติ
(กพช.) เมื่อวันที่
26 พฤศจิกายน 2546 ในการขยายระบบท่อส่งก๊าซธรรมชาติ
ตามแผนแม่บทระบบท่อส่งก๊าซธรรมชาติฉบับที่ 3 พ.ศ. 2544 - 2554 (ปรับปรุง) จำนวน 10
โครงการ โดยแบ่งการลงทุนเป็น 2 ระยะ
เพื่อใช้เป็นกรอบการลงทุนในการก่อสร้างระบบท่อส่งก๊าซธรรมชาติ

ต่อมาคณะรัฐมนตรี เมื่อวันที่ 24 ธันวาคม 2547 มีมติเห็นชอบตามมติคณะกรรมการนโยบายแห่งชาติ
(กพช.) เมื่อวันที่ 28 กรกฎาคม 2547 ในแผนพัฒนากำลังการผลิตไฟฟ้าของประเทศไทย พ.ศ.
2547-2558 (PDP 2004) ของการไฟฟ้าฝ่ายผลิตแห่งประเทศไทย หรือ กฟผ.
โดยความต้องการไฟฟ้ามีการขยายตัวเพิ่มขึ้น จากอัตราการขยายตัวเฉลี่ยประมาณร้อยละ 4.5
ต่อปีตามแผน PDP 2003 เป็นเฉลี่ยประมาณร้อยละ 6.5 ต่อปีตามแผน PDP 2004
ซึ่งมีผลให้ความต้องการก๊าซธรรมชาติ เพื่อใช้เป็นเชื้อเพลิงในการผลิตไฟฟ้าเพิ่มสูงขึ้น
และเร็วขึ้นจากแผนเดิม กอปรกับความต้องการก๊าซธรรมชาติในภาคอุตสาหกรรม
และโรงแยกก๊าซธรรมชาติ ได้มีการปรับขยายตัวเพิ่มขึ้น
ตามการประมาณการการขยายตัวของเศรษฐกิจในปัจจุบัน บริษัท ปตท. จำกัด (มหาชน)
จึงจำเป็นต้องทบทวนรายละเอียดแผนแม่บทระบบท่อส่งก๊าซธรรมชาติ ฉบับที่ 3 พ.ศ. 2544-2554
(ปรับปรุง) เพื่อให้สอดคล้องกับประมาณการความต้องการก๊าซธรรมชาติล่าสุดข้างต้น โดยบริษัท
ปตท. จำกัด (มหาชน)
จะได้เพิ่มขีดความสามารถของระบบท่อส่งก๊าซธรรมชาติทั้งในทะเลและบนบก
และเร่งการดำเนินโครงการในระยะที่ 2

ทั้งนี้การทบทวนแผนแม่บทระบบท่อส่งก๊าซธรรมชาติ ฉบับที่ 3 พ.ศ. 2544-2554 (ปรับปรุง)
ได้รับอนุมัติจากคณะกรรมการนโยบายพลังงานแห่งชาติ (กพช.) เมื่อวันที่ 23 ธันวาคม 2547
เพื่อใช้เป็นกรอบในการลงทุนก่อสร้างระบบท่อส่งก๊าซธรรมชาติจำนวน 11 โครงการ
ในวงเงินลงทุนรวมทั้งสิ้น 157,102 ล้านบาท ซึ่งรวมทั้งท่อก๊าซธรรมชาติในทะเล
และท่อก๊าซธรรมชาติบนบกข้ามประเทศ หรือ ข้ามจังหวัด โดยแบ่งการลงทุนเป็น 3 ระยะดังนี้

  โครงการในระยะที่ 1

-   โครงการติดตั้งหน่วยเพิ่มความดันที่ Block Valve West 7 (BVW#7) จังหวัดกาญจนบุรี
    เพื่อเพิ่มความสามารถในการรับและส่งก๊าซธรรมชาติเพิ่มเติมจากสหภาพเมียนมาร์ สูงสุด
    1,200 ล้านลูกบาศก์ฟุตต่อวัน คาดว่าโครงการจะแล้วเสร็จภายในกลางปี 2548

-   โครงการท่อส่งก๊าซธรรมชาติไทรน้อย-โรงไฟฟ้าพระนครเหนือและพระนครใต้
    หรือเดิมเรียกว่าโครงการท่อส่งก๊าซธรรมชาติรอบกรุงเทพฯ และปริมณฑล
    เพื่อเป็นการรองรับความต้องการใช้ก๊าซธรรมชาติของโครงการโรงไฟฟ้าพลังความร้อนร่วมพระนครเหนือและพระนครใต้รวมทั้งการใช้ในภาคอุตสาหกรรม
    และคมนาคมขนส่ง เพื่อช่วยลดมลภาวะในบริเวณกรุงเทพมหานคร และปริมณฑล บริษัท ปตท.
    จำกัด (มหาชน) มีโครงการที่จะวางท่อส่งก๊าซธรรมชาติขนาดเส้นผ่านศูนย์กลาง 30 นิ้ว
    เป็นระยะทางประมาณ 70 กิโลเมตร โดยจะเชื่อมจากท่อส่งก๊าซธรรมชาติราชบุรี-วังน้อย
    ที่อำเภอไทรน้อย ไปยังโรงไฟฟ้าพระนครใต้ และท่อส่งก๊าซธรรมชาติขนาดเส้นผ่านศูนย์กลาง
    20 นิ้ว เป็นระยะทาง 10 กิโลเมตร จากบางใหญ่ไปยังโรงไฟฟ้าพระนครเหนือ
    มีความสามารถในการส่งก๊าซธรรมชาติสูงสุดรวม 480 ล้านลูกบาศก์ฟุตต่อวัน
    คาดว่าระบบท่อส่งก๊าซฯ
    จากไทรน้อยไปยังโรงไฟฟ้าพระนครใต้จะแล้วเสร็จเริ่มส่งก๊าซธรรมชาติได้ในกลางปี 2549
    และส่วนที่ต่อไปยังโรงไฟฟ้าพระนครเหนือจะแล้วเสร็จพร้อมกับโครงการปรับปรุงโรงไฟฟ้าพระนครเหนือของ
    กฟผ.

-   โครงการติดตั้งหน่วยเพิ่มความดันสำรองที่เขตปฏิบัติการระบบท่อส่งก๊าซธรรมชาติ
    จังหวัดราชบุรี
    เพื่อเพิ่มเสถียรภาพและความยืดหยุ่นในการส่งก๊าซธรรมชาติจากสหภาพเมียนมาร์ไปยังผู้ใช้ก๊าซธรรมชาติในส่วนกลาง
    คาดว่าโครงการจะแล้วเสร็จประมาณกลางปี 2549

-   โครงการท่อส่งก๊าซธรรมชาติเส้นที่ 3 ในทะเลและบนบก ซึ่งประกอบด้วย

-   โครงการก่อสร้างแท่นพักท่อพีอาร์พี (PTT Riser Platform – PRP)
    คาดว่าโครงการจะแล้วเสร็จประมาณกลางปี 2549

-   โครงการวางท่อส่งก๊าซธรรมชาติในทะเลขนาดเส้นผ่านศูนย์กลาง 42 นิ้ว
    จากแท่นพักท่อพีอาร์พี ต่อไปยังจังหวัดระยอง เป็นระยะทาง 418 กิโลเมตร
    มีความสามารถในการส่งก๊าซธรรมชาติสูงสุด 700 ล้านลูกบาศก์ฟุตต่อวัน และจะเพิ่มขึ้นเป็น
    1,860 ล้านลูกบาศก์ฟุตต่อวัน ภายหลังติดตั้งหน่วยเพิ่มความดันในทะเล
    คาดว่าโครงการจะแล้วเสร็จเริ่มส่งก๊าซธรรมชาติได้ประมาณกลางปี 2549

-   โครงการวางท่อส่งก๊าซธรรมชาติในทะเลขนาดเส้นผ่านศูนย์กลาง 42 นิ้ว
    จากแหล่งอาทิตย์ไปยังแท่นพักท่อ พีอาร์พี เป็นระยะทาง 200 กิโลเมตร
    มีความสามารถในการส่งก๊าซธรรมชาติสูงสุด 1,500 ล้านลูกบาศก์ฟุตต่อวัน
    คาดว่าโครงการจะแล้วเสร็จเริ่มส่งก๊าซธรรมชาติได้ประมาณปลายปี 2549

-   โครงการวางท่อส่งก๊าซธรรมชาติบนบกขนาดเส้นผ่านศูนย์กลาง 36 นิ้ว
    จากระยองเพื่อเชื่อมกับระบบท่อคู่ขนานบนบกที่สถานีเพิ่มความดันบางปะกง เป็นระยะทางรวม
    110 กิโลเมตร ความสามารถในการส่งก๊าซธรรมชาติสูงสุด 400 ล้านลูกบาศก์ฟุตต่อวัน
    และจะเพิ่มขึ้นเป็น 1,200 ล้านลูกบาศก์ฟุตต่อวัน ภายหลังติดตั้งหน่วยเพิ่มความดันบนบก
    คาดว่าโครงการจะแล้วเสร็จเริ่มส่งก๊าซธรรมชาติได้ประมาณต้นปี 2549

  โครงการระยะที่ 2

-   โครงการวางท่อส่งก๊าซธรรมชาติในทะเลขนาดเส้นผ่านศูนย์กลาง 42 นิ้ว
    จากแหล่งเจดีเอไปยังแหล่งอาทิตย์ เป็นระยะทาง 95 กิโลเมตร
    มีความสามารถในการส่งก๊าซธรรมชาติสูงสุดรวม 1,000 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2550

-   โครงการติดตั้งหน่วยเพิ่มความดันของท่อส่งก๊าซธรรมชาติเส้นที่ 3 ทั้งในทะเลและบนบก
    เพื่อเพิ่มความสามารถในการส่งก๊าซธรรมชาติสูงสุด โดยคาดว่าจะแล้วเสร็จประมาณต้นปี
    2550 และปลายปี 2549 ตามลำดับ

-   โครงการวางท่อส่งก๊าซธรรมชาติบนบกขนาดเส้นผ่านศูนย์กลาง 36 นิ้ว จากอำเภอวังน้อย
    ไปยังอำเภอแก่งคอย จังหวัดสระบุรี เป็นระยะประมาณ 80 กิโลเมตร
    มีความสามารถในการส่งก๊าซธรรมชาติสูงสุดรวม 510 ล้านลูกบาศก์ฟุตต่อวัน
    คาดว่าโครงการจะแล้วเสร็จเริ่มส่งก๊าซธรรมชาติได้สิ้นปี 2549

-   โครงการติดตั้งหน่วยเพิ่มความดันระหว่างทาง
    เพื่อเพิ่มความสามารถในการส่งก๊าซธรรมชาติจากวังน้อยของท่อส่งก๊าซธรรมชาติบนบก
    ในการส่งก๊าซธรรมชาติจากอ่าวไทยไปยังราชบุรีและโครงการท่อส่งก๊าซธรรมชาติไทรน้อย-พระนครใต้/พระนครเหนือ
    โดยคาดว่าจะแล้วเสร็จประมาณต้นปี 2552

-   โครงการวางท่อส่งก๊าซธรรมชาติบนบกขนาดเส้นผ่านศูนย์กลาง 36 นิ้ว จากจังหวัดระยอง
    ไปยังอำเภอวังน้อย จังหวัดอยุธยา เป็นระยะประมาณ 220 กิโลเมตร
    มีความสามารถในการส่งก๊าซธรรมชาติสูงสุดรวม 1,100 ล้านลูกบาศก์ฟุตต่อวัน
    คาดว่าโครงการจะแล้วเสร็จเริ่มส่งก๊าซธรรมชาติได้ต้นปี 2553

  โครงการในระยะที่ 3

-   โครงการวางท่อส่งก๊าซธรรมชาติในทะเลและบนบกขนาดเส้นผ่านศูนย์กลาง 32 นิ้ว
    จากจุดเชื่อมต่อจากท่อส่งก๊าซธรรมชาติเส้นที่ 3 ในทะเล
    ไปยังเขตปฏิบัติการระบบท่อส่งก๊าซธรรมชาติ จังหวัดราชบุรี ระยะทางรวม 280 กิโลเมตร
    มีความสามารถในการส่งก๊าซธรรมชาติสูงสุดรวม 500 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2555

-   โครงการวางท่อส่งก๊าซธรรมชาติในทะเลขนาดเส้นผ่านศูนย์กลาง 16 นิ้ว
    จากท่อส่งก๊าซธรรมชาติในทะเลเส้น
    ที่ 3 ไปยังอำเภอทับสะแก จังหวัดประจวบคีรีขันธ์ เป็นระยะทาง 150 กิโลเมตร
    มีความสามารถในการส่งก๊าซธรรมชาติสูงสุดรวม 100 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2555

แผนแม่บทระบบท่อส่งก๊าซธรรมชาติดังกล่าว
จะช่วยเพิ่มขีดความสามารถสูงสุดของระบบท่อส่งก๊าซธรรมชาติทั้งฝั่งตะวันออกและฝั่งตะวันตกของกลุ่ม
ปตท. จาก 3,170 ล้านลูกบาศก์ฟุตต่อวัน (ณ ค่าความร้อนจริง) เพิ่มเป็น 5,350
ล้านลูกบาศก์ฟุตต่อวัน (ณ ค่าความร้อนจริง)

ทั้งนี้ บริษัท ปตท. จำกัด (มหาชน)
ได้ดำเนินการขอรับการส่งเสริมการลงทุนจากคณะกรรมการส่งเสริมการลงทุน (BOI)
ซึ่งคณะกรรมการส่งเสริมการลงทุน เมื่อวันที่ 27 กรกฎาคม 2547
มีมติเห็นชอบให้การส่งเสริมการลงทุนโครงการท่อส่งก๊าซธรรมชาติไทรน้อยโรงไฟฟ้าพระนครใต้
และ เมื่อวันที่ 27 ธันวาคม 2547 มีมติเห็นชอบให้การส่งเสริมการลงทุนกับโครงการต่าง ๆ
ตามแผนแม่บทระบบท่อส่งก๊าซธรรมชาติดังนี้

-   โครงการท่อส่งก๊าซธรรมชาติเส้นที่ 3 ในทะเลและบนบก

-   โครงการท่อส่งก๊าซธรรมชาติในทะเล จากแหล่งเจดีเอ - แหล่งอาทิตย์

-   โครงการติดตั้งหน่วยเพิ่มความดันของท่อส่งก๊าซธรรมชาติเส้นที่ 3 ทั้งในทะเลและบนบก

-   โครงการท่อส่งก๊าซธรรมชาติวังน้อย – แก่งคอย

จากแผนแม่บทระบบท่อส่งก๊าซธรรมชาติดังกล่าว จะทำให้มีการก่อสร้างท่อส่งก๊าซธรรมชาติอีกมาก
ซึ่งน่าจะส่งผลดีต่อการเติบโตของบริษัทฯ ได้ โดยเฉพาะอย่างยิ่งในโครงการขนาดใหญ่
เนื่องจากบริษัทฯ มีพันธมิตรที่เข้มแข็งจากต่างประเทศ เช่น บริษัท ไชน่า ปิโตรเลียม ไพพ์ไลน์
บูโร (China Petroleum Pipeline Bureau: CPP) ซึ่งเป็นบริษัทย่อยของบริษัท ไชน่า
เนชั่นแนล ปิโตรเลียม คอร์ปอเรชั่น (China National Petroleum Corporation: CNPC)
ซึ่งเป็นบริษัทพลังงานที่ใหญ่ที่สุดของประเทศจีน

  อุตสาหกรรมรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี

อุตสาหกรรมปิโตรเคมี เป็นอุตสาหกรรมที่มีอัตราการเติบโตในระดับสูง มาโดยตลอดในช่วง 20
ปีที่ผ่านมา
โดยความต้องการใช้ผลิตภัณฑ์ด้านปิโตรเคมีเพิ่มขึ้นอย่างรวดเร็วตามการเจริญเติบโตของเศรษฐกิจ
และจากการที่ประเทศไทยมีแผนแม่บทปิโตรเคมีระยะที่ 1 และ 2 เกิดขึ้นในปี พ.ศ.2532 และ
2537 ตามลำดับ ทำให้เริ่มสามารถดำเนินการส่งออกได้อย่างมีนัยสำคัญตั้งแต่ปิโตรเคมีระยะที่ 2
เริ่มเปิดดำเนินการในปี พ.ศ. 2537 ปัจจุบันภาครัฐได้ร่างแผนแม่บทปิโตรเคมีระยะที่ 3
เสร็จเรียบร้อยแล้ว ซึ่งจะครอบคลุมปี พ.ศ. 2550-2565
ประเทศไทยมีเป้าหมายที่จะเป็นผู้ผลิตปิโตรเคมีอันดับ 1 ของอาเซียนตามแผนฉบับนี้
และเร่งการเปิดเสรีการค้าในภูมิภาคนี้จะเปิดโอกาสให้มีธุรกรรมการค้ามากยิ่งขึ้น
ซึ่งหากมีการนำแผนแม่บทนี้มาใช้จริงจะไม่เพียงแต่ทำให้อุตสาหกรรมปิโตรเคมีไทยแข็งแรงขึ้นเท่านั้น
แต่ยังรวมถึงสร้างรายได้เพิ่มจากอุตสาหกรรมนี้กว่า 270,000 ล้านบาท นอกจากนี้
ภาวะอุตสาหกรรมปิโตรเคมีในประเทศไทยในปี 2548
คาดว่าจะสามารถขยายตัวต่อเนื่องตามภาวะเศรษฐกิจของประเทศจากการขยายตัวของอุตสาหกรรมที่เกี่ยวข้อง
เช่น อุตสาหกรรมยานยนต์ อุตสาหกรรมบรรจุภัณฑ์ อุตสาหกรรมอิเล็กทรอนิกส์และเครื่องใช้ไฟฟ้า
เป็นต้น

ดังนั้น จากการขยายตัวของอุตสาหกรรมปิโตรเคมีทำให้ บริษัทฯ คาดว่า
น่าจะได้งานรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมีนี้เพิ่มขึ้นในอนาคต
ตามการขยายตัวของอุตสาหกรรมปิโตรเคมีและการขยายตัวของเศรษฐกิจของประเทศไทย

3.3 การจัดหาผลิตภัณฑ์

3.3.1 กำลังการผลิต

บุคลากร

เนื่องจากบริษัทฯ ดำเนินธุรกิจรับเหมาเป็นหลัก
ทำให้จำนวนบุคลากรที่ต้องใช้ขึ้นอยู่กับขนาดของโครงการที่จะได้รับคัดเลือกจากการประกวดราคาในแต่ละครั้ง
บริษัทฯ
จึงมีนโยบายในการจัดจ้างวิศวกรและพนักงานประจำในระดับที่เหมาะสมกับประมาณการของบริษัทฯ
บริษัทฯ ไม่มีนโยบายในการจ้างพนักงานหรือช่างเชื่อมจำนวนมาก โดยบริษัทฯ
จะจัดเตรียมกลุ่มพนักงานจำนวนหนึ่ง (Standby Team)
ซึ่งรวมถึงช่างเชื่อมจำนวนหนึ่งไว้ในกรณีที่เกิดปัญหาฉุกเฉินที่ทางพนักงานในแต่ละโครงการขาดไปชั่วคราวเท่านั้น
โดยในกรณีที่บริษัทฯ ได้รับงานเพิ่มขึ้น บริษัทฯ
จะมีการจัดจ้างวิศวกรและพนักงานรายวันซึ่งรวมถึงช่างเชื่อมเพิ่มเติมเป็นรายโครงการไป
ในอดีตที่ผ่านมา บริษัทฯ ไม่เคยมีปัญหาทางด้านกำลังคนมาก่อน

แหล่งเงินทุน

บริษัทฯ มีการใช้นโยบายการขอเงินทุนประเภทสินเชื่อโครงการ (Project Finance)
จากสถาบันการเงิน เป็นรายโครงการไป อีกทั้งในบางกรณี บริษัทฯ อาจใช้วิธีการร่วมทุน เช่น
กิจการร่วมค้า เพื่อเข้าดำเนินงาน
โดยให้คู่สัญญาอีกฝ่ายเป็นผู้สนับสนุนเงินทุนหมุนเวียนในการก่อสร้าง
ประกอบกับเงินทุนที่ได้จากการเพิ่มทุนจากการเสนอขายหุ้นต่อประชาชนช่วงปลายปี 2548
ก็จะช่วยให้บริษัทฯ บริหารเงินทุนหมุนเวียนในการก่อสร้างโครงการที่บริษัทฯ
ชนะการประกวดราคาได้

ผู้รับเหมาช่วง

โดยปกติ บริษัทฯ จะไม่มีการจ้างผู้รับเหมาช่วง
โดยเฉพาะอย่างยิ่งในธุรกิจรับเหมาก่อสร้างในงานวางท่อส่งก๊าซธรรมชาติ อย่างไรก็ตาม
ในบางกรณี บริษัทฯ อาจจำเป็นต้องมีการจ้างผู้รับเหมาช่วงในงานส่วนที่บริษัทฯ ไม่มีความชำนาญ
เช่น งานฐานราก เป็นต้น โดยบริษัทฯ
จะพิจารณาเลือกผู้รับเหมาช่วงจากความน่าเชื่อถือทางการเงิน ผลงานในอดีต
และความพร้อมของบุคลากรและเครื่องมือเครื่องจักร ซึ่งบริษัทฯ
มีนโยบายที่จะกำหนดรายละเอียดในการจ้างช่วงให้เหมือนหรือใกล้เคียงกับที่บริษัทฯ ทำกับลูกค้า
(Back-to-back) ทั้งในเรื่องการส่งมอบ การรับประกันคุณภาพ การตรวจรับงาน และค่าปรับ
เป็นต้น

เครื่องจักรและอุปกรณ์

บริษัทฯ มีนโยบายที่จะมีเครื่องจักรและอุปกรณ์เป็นของตนเองบางส่วน
เพื่อใช้ในการดำเนินงานก่อสร้างพื้นฐาน สำหรับเครื่องจักรและอุปกรณ์อื่น ๆ
ที่จำเป็นต่องานก่อสร้าง บริษัทฯ จะทำการเช่าเพื่อนำมาใช้ในแต่ละโครงการตามความต้องการ
แต่หากในอนาคต บริษัทฯ มีงานประเภทใดประเภทหนึ่งเป็นจำนวนมาก
และการเช่าเครื่องจักรและอุปกรณ์ที่จำเป็นต่องานก่อสร้างมีความยุ่งยาก บริษัทฯ
อาจมีการพิจารณาซื้อเครื่องจักรหรืออุปกรณ์ดังกล่าวเข้ามาเป็นของบริษัทฯ เอง

3.3.2 วัตถุดิบ

โดยทั่วไป วัตถุดิบในการก่อสร้างของบริษัทฯ จะแบ่งได้เป็น 2 กลุ่ม คือ

1.  วัสดุก่อสร้างที่มีคุณลักษณะเฉพาะ
    ซึ่งคิดเป็นสัดส่วนส่วนใหญ่เมื่อเทียบกับมูลค่าของวัตถุดิบในการก่อสร้างทั้งหมด เช่น ท่อ วาล์ว
    เป็นต้น เนื่องจากในธุรกิจรับเหมาก่อสร้างที่บริษัทฯ ดำเนินงานอยู่
    มักมีการกำหนดรายละเอียดของวัสดุที่ใช้จากเจ้าของโครงการ ทำให้ในบางครั้ง บริษัทฯ
    ต้องซื้อวัสดุดังกล่าวจากตัวแทนจำหน่าย หรือผู้ผลิตโดยตรง
    ซึ่งอาจเป็นได้ทั้งบริษัทในประเทศไทยหรือบริษัทต่างประเทศ แล้วแต่กรณี อย่างไรก็ตาม
    โดยปกติแล้ว
    เจ้าของโครงการมักกำหนดรายละเอียดของวัสดุให้สามารถเลือกใช้สินค้าได้มากกว่าหนึ่งบริษัท
    และบริษัทฯ
    มักจะมีการต่อรองและขอการยืนยันราคาจากตัวแทนจำหน่ายหรือผู้ผลิตก่อนยื่นประกวดราคา
    และให้คงราคาดังกล่าวไว้ช่วงระยะเวลาหนึ่ง

2.  วัสดุก่อสร้างทั่วไป ซึ่งคิดเป็นสัดส่วนที่น้อยเมื่อเทียบกับมูลค่าของวัตถุดิบในการก่อสร้างทั้งหมด
    เช่น ลวดเชื่อม กระดาษทราย เป็นต้น บริษัทฯ จะมีการซื้อวัสดุดังกล่าวจากภายในประเทศ
    โดยอาจมีการซื้อตามบริษัทคู่ค้าที่ซื้อขายกันมาเป็นประจำ
    หรืออาจมีการซื้อจากร้านค้าตามหน้างานบ้างตามความจำเป็น

3.4 ผลกระทบกับสิ่งแวดล้อม

บริษัทฯ มีนโยบายในการดำเนินการเพื่อป้องกันผลกระทบกับสิ่งแวดล้อม
ให้สอดคล้องกับแนวปฏิบัติที่สอดคล้องกับกฎหมายและหน่วยงานที่กำกับดูแลของลูกค้าของบริษัทฯ เช่น
บริษัท ปตท. จำกัด (มหาชน) โดยในช่วงระยะเวลา 3 ปีที่ผ่านมา บริษัทฯ
ได้ปฏิบัติตามที่กฎหมายและหน่วยงานที่กำกับดูแลกำหนดและไม่เคยมีข้อพิพาทหรือถูกฟ้องร้องเกี่ยวกับสิ่งแวดล้อมใด
ๆ ทั้งสิ้น

3.5 งานที่ยังไม่ได้ส่งมอบ

ณ วันที่ 31 ธันวาคม 2548 บริษัทฯ มีงานที่อยู่ระหว่างการก่อสร้างที่ยังไม่ได้ส่งมอบ จำนวนทั้งสิ้น
6 โครงการ รวมมูลค่างานทั้งสิ้น 898.0 ล้านบาท มีมูลค่างานที่คงค้างทั้งหมดจำนวน 487.7
ล้านบาท

  สรุปงานรับเหมาก่อสร้างที่ยังไม่ได้ส่งมอบ ณ 31 ธันวาคม 2548

+----------------+------+-----------------+-------+--------+---------+
| ชื่อโครงการ      | ลัก   | ชื่อผู้ว่าจ้าง        | มูล    | มูลค    | ระยะ    |
|                | ษณะข |                 | ค่างาน | ่างานที่เ | เวลาของ |
|                | องกา |                 | ข     | หลือโดย | โครงการ |
|                | รรับเ |                 | องบริษ | ประมาณ |         |
|                | หมา* |                 | ัทฯ(ล้า | (ล     |         |
|                |      |                 | นบาท) | ้านบาท) |         |
+================+======+=================+=======+========+=========+
| หน่วยธุร         |      |                 |       |        |         |
| กิจรับเหมาก่อสร้าง |      |                 |       |        |         |
| ในงานวางระบบท่อ |      |                 |       |        |         |
+----------------+------+-----------------+-------+--------+---------+
| โครงการ SGI    | E,   | บริษัท ปิคนิค       | 12.90 | 8.39   | ก.พ.    |
| (ก่อส           | P, C | คอร์ปอเรชั่น จำกัด  |       |        | 2548 -  |
| ร้างระบบท่อส่งก๊าซ |      | (มหาชน)         |       |        | ก.ค.    |
| ธรรมชาติและสถาน |      |                 |       |        | 2548    |
| ีควบคุมความดันและ |      |                 |       |        |         |
| วัดปริมาตรก๊าซ)** |      |                 |       |        |         |
+----------------+------+-----------------+-------+--------+---------+
| โครงการ        | E,   | บริษัท บางกอก     | 11.08 | 0.10   | มี.ค.    |
| MIG-BIG        | P, C | อินดัสเตรียล แก๊ส   |       |        | 2548 -  |
| GOX/GAN        |      | จำกัด            |       |        | พ.ย.    |
| Pipeline       |      |                 |       |        | 2548    |
| Extension      |      |                 |       |        |         |
+----------------+------+-----------------+-------+--------+---------+
| โครงการ        | E,   | บริษัท เอ็ม ไอ จี   | 12.52 | 0.12   | มี.ค.    |
| MIGP04001      | P, C | โปรดักชั่น จำกัด    |       |        | 2548 -  |
| Pipeline       |      |                 |       |        | พ.ย.    |
|                |      |                 |       |        | 2548    |
+----------------+------+-----------------+-------+--------+---------+
| โครงการ        | E,   | บริษัท ปตท. จำกัด  | 1     | 53.75  | ก.ค.    |
| Knock-out Drum | P, C | (มหาชน)         | 26.52 |        | 2548 –  |
| Phase II       |      |                 |       |        | มี.ค.    |
|                |      |                 |       |        | 2549    |
+----------------+------+-----------------+-------+--------+---------+
| งานรับเหม       | E,   | กิจการร่วมค้า CPP  | 2     | 174.48 | ก.ค.    |
| าช่วงโครงการท่อก | P, C | – TRC           | 20.00 |        | 2548 –  |
| ๊าซวังน้อย-แก่งคอย |      |                 |       |        | ก.ย.    |
|                |      | เจ้าของโครงการ:  |       |        | 2549    |
|                |      | บริษัท ปตท. จำกัด  |       |        |         |
|                |      | (มหาชน)         |       |        |         |
+----------------+------+-----------------+-------+--------+---------+
| รวม            |      |                 | 3     | 236.84 |         |
|                |      |                 | 83.02 |        |         |
+----------------+------+-----------------+-------+--------+---------+
| หน่วยธุร         |      |                 |       |        |         |
| กิจรับเหมาติดตั้งระ |      |                 |       |        |         |
| บบวิศวกรรมและก่อ |      |                 |       |        |         |
| สร้างโรงงานในอุต |      |                 |       |        |         |
| สาหกรรมปิโตรเคมี |      |                 |       |        |         |
+----------------+------+-----------------+-------+--------+---------+
| โครงการ WS     | E,   | บริษัท            | 5     | 250.92 | ก.พ.    |
| Recovery       | P, C | ไทยอินซินเนอเรท   | 15.00 |        | 2548 -  |
| Boiler Project |      | เซอร์วิส จำกัด     |       |        | พ.ย.    |
|                |      |                 |       |        | 2549    |
| (โครง          |      |                 |       |        |         |
| การติดตั้งระบบผลิต |      |                 |       |        |         |
| ไอน้ำจากของเสีย  |      |                 |       |        |         |
| โดยสัดส่วนต้น     |      |                 |       |        |         |
| ทุนของโครงการส่ว |      |                 |       |        |         |
| นใหญ่เป็นต้นทุนค่าเ |      |                 |       |        |         |
| ครื่องจักรและอุปกร |      |                 |       |        |         |
| ณ์จากต่างประเทศ) |      |                 |       |        |         |
+----------------+------+-----------------+-------+--------+---------+
| รวม            |      |                 | 5     | 250.92 |         |
|                |      |                 | 15.00 |        |         |
+----------------+------+-----------------+-------+--------+---------+
| รวมทั้งสิ้น        |      |                 | 8     | 487.76 |         |
|                |      |                 | 98.02 |        |         |
+----------------+------+-----------------+-------+--------+---------+

  หมายเหตุ:

  * E = Engineering (งานวิศวกรรม) P = Procurement (งานจัดซื้อ) C =
  Construction (งานก่อสร้าง)

  ** โครงการดังกล่าวมีการยืดระยะเวลาออกไปจากระยะเวลาตามที่กำหนดเดิม
  ซึ่งปัจจุบันอยู่ระหว่างการชะลอการก่อสร้าง